সবুজ রক্ষার যুদ্ধে সামিল অটোচালক, রিকশচালকেরা। 
যাদবপুর থানা সংলগ্ন এলাকায় দু’টি বড় বটগাছ রয়েছে। অভিযোগ, একাধিকবার ওই গাছ দু’টি কেটে ফেলার চেষ্টা হয়েছে। বিভিন্ন উপায়ে সেই চেষ্টা প্রতিরোধ করছেন স্থানীয়েরা। গাছ বাঁচানোর এই লড়াইয়ে নেতৃত্ব দিচ্ছেন অটো এবং রিকশচালকেরা। 
স্থানীয় বাসিন্দা তথা সরকারি কলেজের অবসরপ্রাপ্ত অধ্যাপক অনাথবন্ধু মুখোপাধ্যায় বলেন, ‘‘কালিকাপুর এবং রুবিগামী অটো স্ট্যান্ডে একটি বড় এবং প্রাচীন বটগাছ রয়েছে। গত কয়েক বছর ধরেই বিভিন্ন সময়ে ওই গাছটি-সহ অন্য কয়েকটি গাছ কেটে ফেলার চেষ্টা হয়েছে। কিন্তু অটো এবং রিকশচালকদের নেতৃত্বে ওই পরিকল্পনা ব্যর্থ করেছি আমরা।’’ 
তথ্যপ্রযুক্তি কর্মী রাজীব দাশগুপ্ত জানান, ওই এলাকার অটো এবং রিকশচালকরাই গাছ বাঁচানোর ক্ষেত্রে প্রধান ভূমিকা নিয়ে থাকেন। এ জন্য গাছের গায়ে বিগ্রহ স্থাপন করেছেন তাঁরা। পাশাপাশি, নিয়মিত সচেতনতামূলক প্রচারও করা হয়। 
স্থানীয় রিকশচালক তাপস রায় বলেন, ‘‘গাছ বাঁচাতে সকলেরই এগিয়ে আসা উচিত। গাছগুলি থাকলে তো আমাদেরই সুবিধা। তাই চেষ্টা করছি যাতে এগুলি কাটা না পড়ে।’’